text:
Ntukemere ko urukundo rwawe rukonja
“Kubera ko kwica amategeko bizagwira, urukundo rw’abantu benshi ruzakonja.”—MAT 24:12.
INDIRIMBO: 60, 135
1, 2. (a) Amagambo ya Yesu ari muri Matayo 24:12 yarebaga ba nde mbere na mbere? (b) Igitabo cy’Ibyakozwe kigaragaza gite ko Abakristo bo mu kinyejana cya mbere bakomeje kugaragaza urukundo? (Reba ifoto ibimburira iki gice.)
KIMWE mu bintu Yesu yavuze ko byari kuranga “iminsi y’imperuka,” ni uko ‘urukundo rw’abantu benshi rwari gukonja’ (Mat 24:3, 12). Abayahudi bo mu kinyejana cya mbere bavugaga ko bari ubwoko bw’Imana, ariko bemeye ko urukundo bayikundaga rukonja.
2 Ariko Abakristo bo mu kinyejana cya mbere bo, hafi ya bose bakomeje “gutangaza ubutumwa bwiza bwerekeye Kristo,” kandi bakomeza gukunda Imana, Abakristo bagenzi babo n’abatizera (Ibyak 2:44-47; 5:42). Icyakora hari bamwe mu bigishwa ba Yesu bo mu kinyejana cya mbere bemeye ko urukundo rwabo rukonja.
3. Ni iki gishobora kuba cyaratumye urukundo rw’Abakristo bamwe rukonja?
3 Yesu yabwiye Abakristo bo muri Efeso ati “hari icyo nkugaya: ni uko waretse urukundo wari ufite mbere” (Ibyah 2:4). Ni iki gishobora kuba cyarabiteye? Bashobora kuba barayobejwe n’imitekerereze yari yiganje mu isi y’icyo gihe (Efe 2:2, 3). Umugi wa Efeso wari wuzuyemo ingeso mbi, nk’uko bimeze mu migi myinshi muri iki gihe. Wari umugi ukize kandi abantu baho bikundiraga iraha, ibinezeza no kubaho neza. Ibyo byatumaga batagira urukundo rurangwa no kwigomwa. Nanone uwo mugi wari wuzuyemo ubwiyandarike n’ibikorwa by’urukozasoni.
4. (a) Ni mu buhe buryo urukundo rwakonje muri iki gihe? (b) Ni ibihe bintu bitatu tugiye gusuzuma?
4 Ubuhanuzi bwa Yesu buvuga ko urukundo rwari kuzakonja, no muri iki gihe burasohora. Abantu bo muri iki gihe ntibagikunda Imana rwose. Abantu benshi bayiteye umugongo, none basigaye biringira ko imiryango yashinzwe n’abantu ari yo izabakemurira ibibazo. Ni yo mpamvu urukundo rukomeza gukonja mu bantu badasenga Yehova. Abakristo b’ukuri muri iki gihe na bo batabaye maso, urukundo rwabo rwakonja nk’uko byagendekeye abo muri Efeso. Ubu tugiye gusuzuma ibintu bitatu: (1) uko twarushaho gukunda Yehova, (2) uko twarushaho gukunda ukuri kwa Bibiliya, (3) n’uko twarushaho gukunda abavandimwe bacu.
URUKUNDO DUKUNDA YEHOVA
5. Kuki tugomba gukunda Imana?
5 Mbere y’uko Yesu avuga ko urukundo rwari kuzakonja, yari yabanje kuvuga uwo tugomba gukunda cyane. Yaravuze ati “‘ukundishe Yehova Imana yawe umutima wawe wose n’ubugingo bwawe bwose n’ubwenge bwawe bwose.’ Iryo ni ryo tegeko rya mbere kandi rikomeye kuruta ayandi” (Mat 22:37, 38). Koko rero, iyo dukunda Yehova cyane, bituma twumvira amategeko ye, tukihangana kandi tukanga ibibi. (Soma muri Zaburi ya 97:10.) Icyakora, Satani n’isi ye mbi bihatira kumunga urukundo dukunda Imana.
6. Kuba abantu batagikunda Imana, byabagizeho izihe ngaruka?
6 Abantu bo muri iyi si bagoretse urukundo. Usanga “bikunda” aho gukunda Umuremyi wabo (2 Tim 3:2). Iyi si iyobowe na Satani iteza imbere ‘irari ry’umubiri, irari ry’amaso no kurata ibyo umuntu atunze’ (1 Yoh 2:16). Intumwa Pawulo yaburiye Abakristo ko bagombaga kwirinda kunezeza imibiri yabo, agira ati “guhoza ubwenge ku bintu by’umubiri bizana urupfu . . . Guhoza ubwenge ku bintu by’umubiri bituma umuntu yangana n’Imana” (Rom 8:6, 7). Koko rero, abantu bagiye biruka inyuma y’ubutunzi cyangwa bagaharanira guhaza irari ry’ibitsina, baramanjiriwe kandi bagira imibabaro myinshi.—1 Kor 6:18; 1 Tim 6:9, 10.
7. Ni akahe kaga kugarije abigishwa ba Kristo muri iki gihe?
7 Abantu batemera ko Imana ibaho, abemeragato n’abemera ubwihindurize, batuma abantu badakunda Imana kandi ntibayizere. Bavuga ko abantu b’injiji ari bo bemera ko hariho Umuremyi. Bashimagiza abahanga bo muri iyi si bakirengagiza Umuremyi wabo (Rom 1:25). Turamutse duteze amatwi izo nyigisho, bishobora gutuma duta Yehova kandi urukundo rwacu rugakonja.—Heb 3:12.
8. (a) Ni ibihe bintu bica intege benshi mu bagaragu ba Yehova? (b) Zaburi ya 136 iduhumuriza ite?
8 Gucika intege bishobora kumunga ukwizera kwacu, maze urukundo dukunda Imana rugakonja. Muri iyi si iyoborwa na Satani, twese duhura n’ibiduca intege (1 Yoh 5:19). Dushobora guhura n’ibibazo biterwa n’iza bukuru, uburwayi cyangwa ubukene. Nanone dushobora kubabazwa n’uko hari ibyo tudashobora gukora nk’uko tubyifuza, cyangwa hakaba hari ibintu bitagenze nk’uko twari tubyiteze. Ntitwagombye kwemera ko ibyo bibazo bituma twumva ko Yehova yadutaye. Ahubwo twagombye gutekereza ku magambo ahumuriza atwizeza ko Yehova adukunda. Amagambo nk’ayo tuyasanga muri Zaburi ya 136:23 hagira hati “ni we watwibutse ubwo twari twaracishijwe bugufi, kuko ineza ye yuje urukundo ihoraho iteka ryose.” Koko rero, urukundo rudahemuka Yehova akunda abagaragu be, ruhoraho iteka ryose. Bityo rero, dushobora kwiringira ko yumva ‘kwinginga kwacu’ kandi akadusubiza.—Zab 116:1; 136:24-26.
9. Ni iki cyafashije Pawulo gukomeza gukunda Imana?
9 Pawulo na we yahumurizwaga no gutekereza ukuntu Yehova yakomezaga kumufasha. Yaranditse ati “Yehova ni we umfasha, sinzatinya. Umuntu yantwara iki” (Heb 13:6)? Pawulo yashoboraga guhangana n’ingorane yahuraga na zo kubera ko yizeraga ko Yehova yamufashaga. Ntiyigeze yemera ko zimuca intege. N’igihe yari muri gereza, yanditse inzandiko nyinshi atera abandi inkunga (Efe 4:1; Fili 1:7; File 1). Nubwo yageragejwe cyane, yakomeje gukunda Imana. Ni iki cyamufashije? Yakomeje kwiringira “Imana nyir’ihumure ryose, iduhumuriza mu makuba yacu yose” (2 Kor 1:3, 4). Twakwigana dute urugero rwa Pawulo kandi tugakomeza gukunda Yehova?
10. Ni iki cyadufasha kurushaho gukunda Yehova?
10 Pawulo yavuze ikintu cyatuma turushaho gukunda Yehova. Yaranditse ati “musenge ubudacogora” (1 Tes 5:17; Rom 12:12). Kuvugisha Imana binyuze mu isengesho, ni rwo rufatiro rwo kugirana na yo ubucuti bukomeye (Zab 86:3). Iyo dufashe igihe gihagije cyo kubwira Yehova ibituri ku mutima, turushaho kwegera Data wo mu ijuru “wumva amasengesho” (Zab 65:2). Kandi iyo tubonye ukuntu Yehova asubiza amasengesho yacu, turushaho kumukunda. Twibonera neza ko “Yehova aba hafi y’abamwambaza bose” (Zab 145:18). Nitwiringira ko Yehova adukunda kandi akadushyigikira, tuzashobora guhangana n’ibindi bintu bigerageza ukwizera kwacu.
URUKUNDO DUKUNDA UKURI KO MURI BIBILIYA
11, 12. Ni iki cyadufasha kurushaho gukunda ukuri ko muri Bibiliya?
11 Dukunda ukuri kuko turi Abakristo. Ijambo ry’Imana ni ryo ritumenyesha ukuri. Yesu yasenze Se ati “ijambo ryawe ni ukuri” (Yoh 17:17). Bityo rero, kugira ngo dukunde ukuri, tugomba kubanza kumenya neza Ijambo ry’Imana (Kolo 1:10). Icyakora, ubumenyi bwonyine ntibuhagije. Umwanditsi wa Zaburi ya 119, yadufashije gusobanukirwa icyo gukunda ukuri ko muri Bibiliya bisobanura. (Soma muri Zaburi ya 119:97-100.) Buri munsi tugomba gufata igihe tugatekereza twitonze ku byo twasomye muri Bibiliya. Iyo dutekereje icyo ukuri kwa Bibiliya kutumariye, turushaho kugukunda.
12 Umwanditsi wa Zaburi yakomeje agira ati “mbega ukuntu amagambo yawe aryohereye mu kanwa kanjye! Aryohereye mu kanwa kanjye kurusha ubuki” (Zab 119:103)! Natwe dushobora kuryoherwa n’amafunguro yo mu buryo bw’umwuka duhabwa n’umuryango wacu. Tugomba gufata igihe gihagije cyo kwiyigisha kugira ngo tuzajye twibuka “amagambo meza” y’ukuri, hanyuma tuyakoreshe dufasha abandi.—Umubw 12:10.
13. Ni iki cyafashije Yeremiya gukunda ukuri ko muri Bibiliya? Byatumaga yumva ameze ate?
13 Umuhanuzi Yeremiya yakundaga ukuri ko muri Bibiliya. Yavuze ukuntu yakundaga Ijambo ry’Imana agira ati “Yehova Mana nyir’ingabo, nabonye amagambo yawe ndayarya maze ampindukira umunezero n’ibyishimo mu mutima, kuko nitiriwe izina ryawe” (Yer 15:16). Yeremiya yafataga igihe gihagije cyo gutekereza ku magambo y’Imana y’agaciro. Ibyo byatumye yishimira cyane inshingano yari afite yo guhagararira Yehova no gutangaza ubutumwa bwe. Niba dukunda ukuri ko muri Bibiliya, tuzabona ko kuba twitirirwa izina ry’Imana kandi tugatangaza Ubwami bwayo muri iyi minsi ya nyuma ari inshingano ihebuje.
14. Ni iki cyadufasha kurushaho gukunda ukuri ko muri Bibiliya?
14 Ni iki kindi kizadufasha kurushaho gukunda ukuri ko muri Bibiliya? Tugomba kujya mu materaniro buri gihe. Icyigisho cy’Umunara w’Umurinzi kiba buri cyumweru, ni bumwe mu buryo bw’ibanze bukoreshwa mu kutwigisha. Tuba tugomba gutegura mbere y’igihe kugira ngo kitugirire akamaro. Urugero, dushobora gusoma imirongo yose ya Bibiliya yatanzwe. Ushobora kuvana Umunara w’Umurinzi ku rubuga rwa jw.org cyangwa ukawurebera kuri porogaramu ya JW Library mu ndimi zitandukanye. Iyo porogaramu igufasha gusoma imirongo ya Bibiliya mu buryo bworoshye. Nidusoma imirongo ya Bibiliya twitonze kandi tukayitekerezaho, tuzarushaho gukunda ukuri ko muri Bibiliya.—Soma muri Zaburi ya 1:2.
URUKUNDO DUKUNDA ABAVANDIMWE BACU
15, 16. (a) Muri Yohana 13:34, 35, hadusaba iki? (b) Gukunda abavandimwe bacu bihuriye he no gukunda Imana na Bibiliya?
15 Mu ijoro rya nyuma Yesu yamaze ku isi, yabwiye abigishwa be ati “ndabaha itegeko rishya ngo mukundane; nk’uko nabakunze namwe abe ari ko mukundana. Ibyo ni byo bose bazabamenyeraho ko muri abigishwa banjye, nimukundana.”—Yoh 13:34, 35.
16 Gukunda abavandimwe na bashiki bacu bifitanye isano no gukunda Yehova. Ntidushobora gukunda Imana tudakunda abavandimwe bacu, kandi ntidushobora gukunda abavandimwe bacu tudakunda Imana. Intumwa Yohana yaranditse ati ‘udakunda umuvandimwe we abona, ntashobora gukunda Imana atabonye’ (1 Yoh 4:20). Nanone gukunda Yehova n’abavandimwe bacu bifitanye isano n’urukundo dukunda Bibiliya. Kubera iki? Kubera ko gukunda ukuri ko muri Bibiliya, bituma twumvira tubikuye ku mutima itegeko ryo mu Byanditswe ridusaba gukunda Imana n’abavandimwe bacu.—1 Pet 1:22; 1 Yoh 4:21.
17. Twagaragaza urukundo dute?
17 Soma mu 1 Abatesalonike 4:9, 10. Twagaragaza dute urukundo mu itorero ryacu? Hari igihe umuvandimwe cyangwa mushiki wacu ugeze mu za bukuru ashobora kuba akeneye uwamufasha kugera ku materaniro. Inzu y’umupfakazi ishobora kuba ikeneye gusanwa (Yak 1:27). Twagombye kwita ku bavandimwe na bashiki bacu bacitse intege, bihebye cyangwa bahanganye n’ibindi bigeragezo, tukabatera inkunga kandi tukabahumuriza (Imig 12:25; Kolo 4:11). Ibyo tuvuga n’ibyo dukora ni byo bigaragaza niba koko dukunda “abo duhuje ukwizera.”—Gal 6:10.
18. Ni iki kizadufasha gukemura ibibazo dushobora kugirana n’abavandimwe bacu?
18 Bibiliya yahanuye ko mu “minsi y’imperuka” y’iyi si mbi, abantu bari kuba bikunda kandi ari abanyamururumba (2 Tim 3:1, 2). Ku bw’ibyo rero, twebwe Abakristo tugomba gukora ibishoboka byose tukarushaho gukunda Imana, tugakunda ukuri ko muri Bibiliya n’abavandimwe bacu. Icyakora hari igihe twagirana ibibazo byoroheje n’abavandimwe bacu kubera ko tudatunganye. Ariko dushimishwa n’uko abagize itorero bose bihatira gukemura ibyo bibazo vuba uko bishoboka kubera ko bakundana (Efe 4:32; Kolo 3:14). Ntituzemere rwose ko urukundo rwacu rukonja! Ahubwo nimucyo dukomeze gukunda Yehova, dukunde Ijambo rye n’abavandimwe bacu.


c: text/html

text:
Mukomeze ishyingiranwa ryanyu mushyikirana neza
“Ijambo rivuzwe mu gihe gikwiriye rimeze nk’imitapuwa ya zahabu iri ku kintu gicuzwe mu ifeza.”—IMIG 25:11.
1. Gushyikirana neza byagiye bifasha bite abashakanye?
HARI umuvandimwe wo muri Kanada wavuze ati “nishimira kumarana igihe n’umugore wanjye kuruta undi muntu uwo ari we wese. Iyo nganiriye n’umugore wanjye ku byanshimishije, ibyishimo byanjye birushaho kwiyongera, namubwira agahinda mfite kakarushaho kugabanuka.” Umugabo wo muri Ositaraliya yaranditse ati “mu myaka 11 maranye n’umugore wanjye, nta munsi urahita tutavuganye. Kuba dushyikirana neza bituma twizerana, n’ishyingiranwa ryacu rigakomera.” Hari mushiki wacu wo muri Kosita Rika wagize ati “gushyikirana neza ntibyatumye tugira ishyingiranwa ryiza gusa, ahubwo byanatumye tugirana imishyikirano ya bugufi na Yehova, biturinda ibishuko, twunga ubumwe, kandi turushaho gukundana.”
2. Ni ibihe bintu bishobora gutuma abashakanye badashyikirana neza?
2 Ese wowe n’uwo mwashakanye mushyikirana neza, cyangwa kuganira bibabera ikibazo cy’ingorabahizi? Birumvikana ko abashakanye bashobora kugirana ibibazo bitewe n’uko ishyingiranwa rihuza abantu babiri badatunganye, bafite kamere zitandukanye, barerewe mu mico itandukanye, kandi bahawe uburere butandukanye (Rom 3:23). Byongeye kandi, uburyo bwo gushyikirana bw’abashakanye bushobora kuba butandukanye. Ntibitangaje rero kuba umushakashatsi mu birebana n’ishyingiranwa witwa John M. Gottman n’uwitwa Nan Silver baravuze bati “abashakanye bagomba kugira ubutwari, kwiyemeza no gushikama kugira ngo bakomeze kugirana imishyikirano irambye.”
3. Ni iki cyafashije abashakanye kugira ishyingiranwa rikomeye?
3 Mu by’ukuri, abashakanye bagomba gushyiraho imihati kugira ngo bagire ishyingiranwa ryiza. Ariko iyo mihati si imfabusa kuko ituma bagira ibyishimo byinshi. Abashakanye bakundana bagira ibyishimo mu ishyingiranwa ryabo (Umubw 9:9). Reka turebe urugero rwa Isaka na Rebeka, bakaba bari bafite urugo rurangwa n’urukundo (Intang 24:67). Na nyuma y’igihe kirekire bashakanye, urukundo bakundanaga ntirwigeze rugabanuka. Uko ni na ko bimeze ku bashakanye benshi muri iki gihe. Ibanga ryabo ni irihe? Bitoje kugezanyaho ibitekerezo n’ibyiyumvo byabo nta cyo bakingana, kandi mu bugwaneza, bitewe n’uko barangwa n’ubushishozi, urukundo, kubahana no kwicisha bugufi. Nk’uko tugiye kubibona, iyo abashakanye bagaragaje iyo mico y’ingenzi, gushyikirana biraborohera.
MUGARAGAZE UBUSHISHOZI
4, 5. Ubushishozi bwafasha bute buri wese mu bashakanye kurushaho kumva mugenzi we? Tanga ingero.
4 Mu Migani 16:20 hagira hati “ugaragaza ubushishozi mu bintu azabona ibyiza.” Uko ni ko biri mu birebana n’ishyingiranwa n’imibereho yo mu muryango. (Soma mu Migani 24:3.) Ijambo ry’Imana ni ryo ryonyine rituma tugira ubushishozi n’ubwenge. Mu Ntangiriro 2:18 hatubwira ko Imana yaremye umugore kugira ngo abere umugabo icyuzuzo. Ibyo byumvikanisha ko umugabo atandukanye n’umugore, ku buryo bombi bashobora kuzuzanya. Ni yo mpamvu uburyo umugore ashyikirana butandukanye n’ubw’umugabo. Birumvikana ko abagore baba batandukanye, ariko muri rusange bakunda kuvuga ibirebana n’ibyiyumvo byabo, bakavuga ibirebana n’abandi bantu n’imibanire yabo. Bishimira kuganira n’umuntu bagahuza urugwiro kandi akababwira ibimuri ku mutima, kuko bituma bumva bakunzwe. Ku rundi ruhande, abagabo benshi ntibashishikazwa no kuvuga ibirebana n’ibyiyumvo byabo, kandi akenshi baba bashaka kuvuga ibijyanye n’akazi, ibibazo ndetse n’umuti wabyo. Ikindi kandi, abagabo baba bifuza kubahwa.
5 Hari mushiki wacu wo mu Bwongereza wagize ati “umugabo wanjye aba yifuza guhita atanga umuti w’ikibazo aho kuntega amatwi. Ibyo binca intege, kuko icyo mba nshaka ari ‘icyayi no kunyumva.’” Hari umugabo wanditse ati “nkimara gushyingiranwa n’umugore wanjye, nabaga nshaka guhita nkemura buri kibazo cyose yabaga afite. Icyakora, naje kubona ko mu by’ukuri icyo yabaga akeneye ari ukumutega amatwi” (Imig 18:13; Yak 1:19). Umugabo ufite ubushishozi amenya ibyiyumvo by’umugore we, kandi akagerageza kubizirikana mu byo amugirira. Nanone kandi, amwizeza ko afatana uburemere ibitekerezo n’ibyiyumvo bye (1 Pet 3:7). Ibyo bituma umugore na we agerageza kwiyumvisha uko umugabo we abona ibintu. Iyo umugabo n’umugore we basobanukiwe inshingano bahabwa n’Ibyanditswe, bakazishimira kandi bakazisohoza, bagira ishyingiranwa ryiza. Byongeye kandi, baba bashobora gushyira hamwe bagafata imyanzuro myiza kandi ishyize mu gaciro.
6, 7. (a) Ihame riboneka mu Mubwiriza 3:7 ryafasha rite abashakanye kugaragaza ubushishozi? (b) Umugore yagaragaza ate ubushishozi mu gihe aganira n’umugabo we, kandi se ni iyihe mihati umugabo yagombye gushyiraho?
6 Nanone kandi, abashakanye barangwa n’ubushishozi baba bazi ko hari “igihe cyo guceceka n’igihe cyo kuvuga” (Umubw 3:1, 7). Hari mushiki wacu umaze imyaka icumi ashatse wagize ati “ubu namenye ko hari igihe mba ntagomba kuzamura ikibazo. Iyo umugabo wanjye afite akazi kenshi cyangwa izindi nshingano nyinshi, mba ndetse kugira icyo mubwira. Ibyo bituma tuganira neza.” Nanone kandi, abagore bafite ubushishozi bavuga amagambo arangwa n’ineza, bazirikana ko ijambo ryiza “rivuzwe mu gihe gikwiriye” rishimisha.—Soma mu Migani 25:11.
7 Umugabo w’Umukristo ntiyagombye gusa gutega umugore we amatwi, ahubwo nanone yagombye kwihatira kumusobanurira neza uko yiyumva. Hari umusaza w’itorero umaze imyaka 27 ashatse wagize ati “ngomba gushyiraho imihati kugira ngo mbwire umugore wanjye ibindi ku mutima.” Undi muvandimwe umaze imyaka 24 ashatse yaravuze ati “njya nanga kuvuga ibibazo byanjye ntekereza nti ‘nintabivuga biri bugere aho bishire.’ Ariko kandi, naje kubona ko kugaragaza ibyiyumvo byanjye biterekana ko mfite intege nke. Mu gihe ndwana no kuvuga ibindi ku mutima, nsenga Imana nyisaba kumenya amagambo meza ndi buvuge, n’uburyo bwiza bwo kuyavuga. Hanyuma nishyiramo akanyabugabo maze ngatangira kuvuga.” Nanone kandi, ni iby’ingenzi ko abashakanye bahitamo igihe gikwiriye cyo kubwirana ibibari ku mutima, wenda nk’igihe ari bonyine basuzuma isomo ry’umunsi cyangwa basoma Bibiliya.
8. Ni iki cyatuma umugabo n’umugore b’Abakristo bifuza kunonosora uko bashyikirana?
8 Umugabo n’umugore we baba bagomba gusenga kandi bakifuza cyane kunonosora uburyo bwabo bwo gushyikirana. Mu by’ukuri, guhindura uko bari basanzwe bashyikirana bishobora kutoroha. Ariko kandi, bazabigeraho niba bakunda Yehova, bakamusaba umwuka we wera, kandi bakabona ko ishyingiranwa ryabo ari iryera. Hari umugore umaze imyaka 26 ashatse wanditse ati “jye n’umugabo wanjye dufatana uburemere uko Yehova abona ishyingiranwa; ku bw’ibyo, ntitujya dutekereza gutandukana. Ibyo bituma twihatira kuganira ku bibazo dufite kugira ngo tubikemure.” Ubudahemuka nk’ubwo no kubaha Imana birayishimisha kandi bituma iha abashakanye imigisha myinshi.—Zab 127:1.
MURUSHEHO GUKUNDANA
9, 10. Ni iki abashakanye bakora kugira ngo bakomeze umurunga w’urukundo ubahuza?
9 Kugira urukundo ni iby’ingenzi cyane mu ishyingiranwa, kuko ari rwo “rwunga abantu mu buryo bwuzuye” (Kolo 3:14). Uko igihe gihita, ari na ko abashakanye bahura n’ibibi n’ibyiza, urukundo nyakuri bakundana rurushaho kwiyongera. Baba incuti magara kandi bakishimira kuba bari kumwe. Ishyingiranwa nk’iryo ntirikomezwa no gukorerana ibintu bike gusa bihambaye, nk’uko bigaragara muri za filimi no kuri televiziyo, ahubwo rikomezwa n’utuntu duto duto twinshi abashakanye bakorerana, urugero nko guhoberana, kubwirana ijambo ryiza, gukorera mugenzi we ikintu kimwereka ko amwitayeho, inseko nziza, cyangwa kumubaza uko yiriwe. Utwo tuntu duto duto dushobora kugira akamaro kenshi mu ishyingiranwa. Umugabo n’umugore we bamaze imyaka 19 bashakanye kandi bishimye bavuze ko buri munsi baterefonana cyangwa bakohererezanya ubutumwa, kugira ngo buri wese abaze mugenzi we uko amerewe.
10 Urukundo runatuma abashakanye bakomeza kumenyana (Fili 2:4). Ibyo buri wese amenya kuri mugenzi we bituma urukundo rwabo rurushaho gukomera, nubwo baba badatunganye. Ishyingiranwa ryiza rirushaho gukomera uko igihe gihita. Ku bw’ibyo, niba warashatse, ibaze uti “ese nzi neza uwo twashakanye? Ese nzi ibyiyumvo bye n’uko abona ibintu? Ese njya ntekereza ku wo twashakanye, wenda ngatekereza ku mico yatumye mukunda?”
MWITOZE KUBAHANA
11. Kuki abashakanye bagomba kubahana kugira ngo bagire ishyingiranwa ryiza? Tanga urugero.
11 Niyo abashakanye baba bafite ishyingiranwa ryiza, ntibaba batunganye, kandi si ko buri gihe babona ibintu kimwe. Aburahamu na Sara ntibahoraga bemeranya ku bintu byose (Intang 21:9-11). Ariko kandi, ibyo batumvikanagaho ntibyatumaga badakomeza kugira ibyishimo mu ishyingiranwa ryabo. Kubera iki? Ni ukubera ko buri wese yubahaga mugenzi we. Urugero, Aburahamu yabwiye Sara ati “ndakwinginze” (Intang 12:13). Sara na we yumviraga Aburahamu, kandi yabonaga ko ari “umutware” we (Intang 18:12). Iyo abashakanye batubahana, akenshi bigaragazwa n’uburyo bavugana (Imig 12:18). Iyo batagize icyo bahindura, ishyingiranwa ryabo riba riri mu kaga.—Soma muri Yakobo 3:7-10, 17, 18.
12. Kuki abakimara gushyingiranwa bagombye kwihatira kugaragaza ko bubahana mu byo bavuga?
12 Abakimara gushyingiranwa bagombye kwihatira kubwirana amagambo arangwa n’ineza kandi bakubahana, kuko bituma bashyikirana neza nta cyo bakinganye. Hari umugabo wavuze ati “nubwo mu myaka ya mbere y’ishyingiranwa abashakanye baba bafite ibyishimo byinshi, bashobora guhura n’ibintu bibaca intege. Uko ugenda umenya ibyiyumvo by’umugore wawe, ingeso ze n’ibyifuzo bye, na we akamenya ibyawe, bishobora kubahungabanya mu rugero runaka. Icyakora, ishyingiranwa ryanyu nta cyo rizaba niba mushyira mu gaciro, mukaba mutaremereza ibintu kandi mukagira umuco wo kwicisha bugufi, uwo kwihangana ndetse mukishingikiriza kuri Yehova.” Ibyo ni ukuri rwose!
MUJYE MWICISHA BUGUFI BY’UKURI
13. Kuki abashakanye bagomba kugira umuco wo kwicisha bugufi kugira ngo bagire ishyingiranwa ryiza?
13 Iyo abashakanye bashyikirana neza, biba bimeze nk’akagezi gatemba buhoro buhoro mu busitani. ‘Kwicisha bugufi’ bigira uruhare rw’ingenzi mu gutuma ako kagezi gakomeza gutemba (1 Pet 3:8). Hari umuvandimwe umaze imyaka 11 ashatse wagize ati “kwicisha bugufi ni bwo buryo bwihuse bwo gukemura ikibazo, kuko bituma ubwira uwo mwashakanye uti ‘mbabarira.’” Umusaza w’itorero umaze imyaka 20 ashatse kandi akaba afite ibyishimo mu muryango we, yaravuze ati “rimwe na rimwe kubwira uwo mwashakanye uti ‘mbabarira’ biba bifite agaciro kenshi kuruta kumubwira ngo ‘ndagukunda.’” Yongeyeho ati “kimwe mu bintu bihita bifasha abashakanye kugaragaza umuco wo kwicisha bugufi ni isengesho. Iyo jye n’umugore wanjye dusengeye hamwe Yehova, bituma twibuka ko tudatunganye kandi ko twese Imana yatugiriye ubuntu butagereranywa.” Ibyo bituma babona ibintu mu buryo bukwiriye.
14. Ubwibone bushobora kugira izihe ngaruka ku ishyingiranwa?
14 Ubwibone bwo butuma ibintu birushaho kuzamba. Bubuza abashakanye gushyikirana, kubera ko butuma batagira ubutwari bwo gusabana imbabazi. Aho kugira ngo umuntu w’umwibone avuge ati “rwose mbabarira” yicishije bugufi, arisobanura. Ntagira ubutwari bwo kwemera ko afite intege nke, ahubwo agereka amakosa kuri mugenzi we. Iyo mugenzi we amubabaje, ntashaka amahoro, ahubwo ararakara, wenda akihorera avuga amagambo akarishye, cyangwa agahitamo kutamuvugisha (Umubw 7:9). Koko rero, ubwibone bushobora gusenya ishyingiranwa. Ni byiza kwibuka ko “Imana irwanya abishyira hejuru, ariko abicisha bugufi ikabaha ubuntu bwayo butagereranywa.”—Yak 4:6.
15. Sobanura ukuntu gukurikiza ihame riri mu Befeso 4:26, 27 byafasha abashakanye gukemura ibibazo bashobora kugirana.
15 Gutekereza ko tutazigera tugira ubwibone byaba ari ukudashyira mu gaciro. Tugomba kubyemera kandi bwatangira kutuzamo tugahita tugira icyo dukora. Pawulo yabwiye Abakristo bagenzi be ati “izuba ntirikarenge mukirakaye kandi ntimugahe Satani urwaho” (Efe 4:26, 27). Kudakurikiza Ijambo ry’Imana bishobora kudukururira imibabaro itari ngombwa. Hari mushiki wacu wagize ati “rimwe na rimwe, jye n’umugabo wanjye ntitwajyaga dukurikiza ibivugwa mu Befeso 4:26, 27. Icyo gihe nararaga ntagohetse.” Iyo abashakanye bahise baganira ku bibazo bagamije kwiyunga, birushaho kuba byiza. Birumvikana ko hari igihe byaba ngombwa ko buri wese mu bashakanye areka mugenzi we akabanza agacururuka. Nanone kandi, birakwiriye ko basenga Yehova bamusaba ko yabafasha kugira imitekerereze ikwiriye. Muri yo hakubiyemo umuco wo kwicisha bugufi uzabafasha kwibanda ku kibazo bafitanye aho kwitekerezaho, kuko byatuma ibintu birushaho kuzamba.—Soma mu Bakolosayi 3:12, 13.
16. Umuco wo kwicisha bugufi wafasha ute buri wese mu bashakanye guha agaciro ibyo mugenzi we ashoboye?
16 Kwicisha bugufi no kwiyoroshya bifasha buri wese mu bashakanye guha agaciro ibyo mugenzi we ashoboye. Dufate urugero: umugore ashobora kuba afite ubuhanga bwihariye mu bintu runaka bifitiye umuryango akamaro. Niba umugabo yicisha bugufi kandi akiyoroshya, ntazababazwa n’uko hari ibyo umugore we amurusha, ahubwo azamutera inkunga yo gukomeza gukoresha ubwo buhanga afite. Muri ubwo buryo, umugabo azaba agaragaje ko aha umugore we agaciro kandi ko amukunda (Imig 31:10, 28; Efe 5:28, 29). Niba umugore na we yicisha bugufi kandi akiyoroshya, ntazarata ubuhanga afite cyangwa ngo asuzugure umugabo we. N’ubundi kandi, bombi baba barabaye “umubiri umwe,” kandi ikibabaza umwe kibabaza n’undi.—Mat 19:4, 5.
17. Ni iki cyafasha abashakanye kugira ibyishimo, kandi ishyingiranwa ryabo rigahesha Imana ikuzo?
17 Nta gushidikanya ko mwifuza kugira ishyingiranwa nk’irya Aburahamu na Sara cyangwa nk’irya Isaka na Rebeka, mbese rikarangwa n’ibyishimo, rikaramba kandi rigahesha Yehova ikuzo. Niba ari uko bimeze, mujye mubona ishyingiranwa nk’uko Imana iribona. Mujye mushakira ubwenge n’inama mu Ijambo ryayo. Mujye mwitoza kugira urukundo nyakuri, ari rwo ‘kirimi cy’umuriro wa Yah,’ muha agaciro imico myiza buri wese muri mwe afite (Ind 8:6). Mujye mwihatira kugaragaza umuco wo kwicisha bugufi. Mujye mwubaha abo mwashakanye. Nimubigenza mutyo, ishyingiranwa ryanyu rizatuma mugira ibyishimo kandi rishimishe So wo mu ijuru (Imig 27:11). Koko rero, mushobora kugira ibyiyumvo nk’iby’umugabo umaze imyaka 27 ashatse, wagize ati “sinjya niyumvisha uko nabaho ntari kumwe n’umugore wanjye. Ishyingiranwa ryacu rigenda rirushaho gukomera uko bwije n’uko bukeye. Ibyo biterwa n’uko jye n’umugore wanjye dukunda Yehova kandi tugashyikirana buri gihe.”

robotstxt: allowed

filter: keep


text:
Ese wifuza gusoma iyi ngingo mu %%?
Bibiliya kuri interineti | BIBILIYA-UBUHINDUZI BW'ISI NSHYA
Ese wifuza gusoma iyi ngingo mu %%?
9 Nuko ku munsi wa munani+ Mose ahamagara Aroni n’abahungu be n’abakuru b’Abisirayeli.
2 Abwira Aroni ati “fata ikimasa kikiri gito cyo gutamba ho igitambo gitambirwa ibyaha+ n’imfizi y’intama yo gutamba ho igitambo gikongorwa n’umuriro,+ byombi bitagira inenge, ubizane imbere ya Yehova.+
3 Kandi ubwire Abisirayeli uti ‘muzane isekurume y’ihene+ itagira inenge yo gutamba ho igitambo gitambirwa ibyaha, muzane n’ikimasa kikiri gito n’isekurume y’intama ikiri nto+ byo gutamba ho igitambo gikongorwa n’umuriro, byombi bifite umwaka umwe kandi bitagira inenge,
4 n’ikimasa n’imfizi y’intama byo gutambira imbere ya Yehova ngo bibe ibitambo bisangirwa.+ Uzane n’ituro ry’ibinyampeke+ rivanze n’amavuta, kuko uyu munsi Yehova ari bubiyereke.’”+
5 Nuko bazana imbere y’ihema ry’ibonaniro ibyo Mose yari yabategetse. Iteraniro ryose ryigira hafi rihagarara imbere ya Yehova.+
6 Mose aravuga ati “ibi ni byo Yehova yategetse ko mukora kugira ngo Yehova abereke ikuzo rye.”+
7 Mose abwira Aroni ati “jya ku gicaniro witambire igitambo gitambirwa ibyaha+ n’igitambo gikongorwa n’umuriro bikubere impongano+ wowe n’ab’inzu yawe; utangire n’abantu igitambo+ kibabere impongano+ nk’uko Yehova yabitegetse.”
8 Aroni ahita ajya ku gicaniro abaga cya kimasa kikiri gito cyo gutamba ho igitambo gitambirwa ibyaha bye.+
9 Hanyuma abahungu ba Aroni bamuzanira amaraso+ yacyo, ayakozamo urutoki+ ayashyira ku mahembe y’igicaniro,+ asigaye ayasuka hasi aho igicaniro giteretse.
10 Afata urugimbu+ n’impyiko n’urugimbu rwo ku mwijima by’icyo gitambo gitambirwa ibyaha, abyosereza ku gicaniro+ nk’uko Yehova yari yarabitegetse Mose.
11 Inyama zacyo n’uruhu rwacyo abitwikira inyuma y’inkambi.+
12 Nanone Aroni abaga igitambo gikongorwa n’umuriro, abahungu be bamuzanira amaraso yacyo ayaminjagira impande zose ku gicaniro.+
13 Bamuhereza icyo gitambo gikongorwa n’umuriro baciyemo ibice, bamuhereza n’umutwe wacyo abyosereza ku gicaniro.+
14 Hanyuma yoza amara yacyo n’amaguru yacyo, abyosereza ku gicaniro hejuru y’igitambo gikongorwa n’umuriro.+
15 Azana igitambo cyo gutambira abantu:+ afata isekurume y’ihene yo gutamba ho igitambo gitambirwa ibyaha by’abantu, arayibaga ayitamba ho igitambo gitambirwa ibyaha nk’uko yatambye igitambo cya mbere.
16 Nuko azana igitambo gikongorwa n’umuriro, agitamba akurikije amabwiriza yatanzwe.+
17 Hanyuma azana ituro ry’ibinyampeke,+ afataho ibyuzuye urushyi abyosereza ku gicaniro, byiyongera ku gitambo gikongorwa n’umuriro cya mu gitondo.+
18 Aroni abaga ikimasa n’imfizi y’intama byo gutambira abantu ho igitambo gisangirwa.+ Abahungu be bamuzanira amaraso yabyo ayaminjagira impande zose ku gicaniro.+
19 Naho urugimbu+ rw’icyo kimasa n’igisembe cyuzuye urugimbu+ cy’iyo mfizi y’intama n’urugimbu rwo ku mara n’impyiko n’urugimbu rwo ku mwijima,
20 abahungu ba Aroni babigereka ku nkoro+ zabyo, Aroni yosereza urwo rugimbu ku gicaniro.
21 Ariko inkoro n’itako ry’iburyo by’ayo matungo, Aroni abizunguriza imbere ya Yehova biba ituro rizunguzwa+ nk’uko Mose yari yabitegetse.
22 Aroni arambura amaboko aha abantu umugisha,+ maze aramanuka+ ava aho yatambiye igitambo gitambirwa ibyaha n’igitambo gikongorwa n’umuriro n’ibitambo bisangirwa.
23 Ibyo birangiye, Mose na Aroni binjira mu ihema ry’ibonaniro, hanyuma barasohoka baha abantu umugisha.+
Nuko Yehova yereka abantu bose ikuzo+ rye,
24 maze umuriro uturuka imbere ya Yehova+ utwika igitambo gikongorwa n’umuriro n’urugimbu rwari ku gicaniro. Abantu bose babibonye batera hejuru,+ bikubita hasi bubamye.
Yohereze
Yohereze
BIBILIYA-UBUHINDUZI BW'ISI NSHYA
Abalewi 9
Ikinyarwanda
Somera Bibiliya kuri interineti
https://assetsnffrgf-a.akamaihd.net/assets/m/1011208/univ/wpub/1011208_univ_sqr_xl.jpg


text:
ISOMO RYA 26
Abatasi cumi na babiri
Abisirayeli bavuye ku musozi wa Sinayi banyura mu butayu bwa Parani bagera ahantu hitwa i Kadeshi. Yehova yabwiye Mose ati “ohereza abagabo 12 bajye gutata igihugu cy’i Kanani ngiye guha Abisirayeli, utoranye umugabo umwe muri buri muryango.” Mose yatoranyije abagabo 12, arababwira ati “mujye i Kanani murebe niba ubutaka bwaho bwera. Murebe niba abantu baho ari abanyambaraga cyangwa ari abanyantege nke, niba batuye mu mahema cyangwa mu migi.” Muri abo batasi 12 bagiye i Kanani, harimo Yosuwa na Kalebu.
Abo batasi bagarutse nyuma y’iminsi 40, bazanye imbuto z’amakomamanga, imitini n’imizabibu. Baravuze bati “ni igihugu cyiza. Ariko abantu baho ni abanyambaraga kandi batuye mu migi igoswe n’inkuta ndende.” Icyakora Kalebu yarababwiye ati “dushobora kubanesha. Nimuze duhite tubatera.” Ese uzi impamvu Kalebu yavuze atyo? Ni ukubera ko we na Yosuwa bizeraga Yehova. Ariko abandi batasi icumi bo baravuze bati “oya! Ni abantu barebare cyane kandi banini! Twabonaga tumeze nk’ibihore imbere yabo.”
Abisirayeli bacitse intege. Batangiye kwitotomba bati “nimuze twishyirireho undi mutware twisubirire muri Egiputa. Ntidushaka kujya muri icyo gihugu ngo batwicireyo.” Yosuwa na Kalebu barababwiye bati “ntimusuzugure Yehova kandi ntimutinye. Yehova azaturinda.” Ariko Abisirayeli banze kumva, ahubwo bashaka kwica Yosuwa na Kalebu!
Yehova yakoze iki? Yabwiye Mose ati “nabakoreye ibintu byinshi cyane, ariko baracyansuzugura. Bazaguma mu butayu imyaka 40 kandi ni ho bazapfira. Abana babo na Yosuwa na Kalebu, ni bo bonyine bazinjira mu Gihugu cy’Isezerano.”
“Ni iki gitumye mukuka umutima mwa bafite ukwizera guke mwe?”—Matayo 8:26


text:
Mu minsi iri imbere uzaba ushobora gusiba ubutumwa woherereje umuntu utifuza ko akomeza kubona mbere y’iminota itanu gusa
Kuri ubu, ba nyiri uru rubuga batangaje ko bakoze izindi mpinduka zishyingiye ku buryo buzafasha abayikoresha kuri telefoni zifite Android, gusiba ubutumwa bugufi bamaze kohereza igihe basanze bitari ngombwa kubwohereza cyangwa se harimo amakosa.
Ikinyamakuru cyitwa The Independent dukesha iyi nkuru kivuga ko hari application nshya yarangiye gukorwa ariko ikiri kunonosorwa izafasha abantu bakoresha WhatsApp gusiba ubutumwa bwamaze koherezwa ariko ibi bigashoboka mbere y’iminota itanu ubutumwa bwoherejwe, yarengaho umuntu akaba atagishoboye kuba yasiba ubwo butumwa.
Nirangira izorohereza abifashisha uru rubuga mu guhanahana amakuru guhitamo uko ibyo banditse biba bimeze cyangwa se bigaragara. Mu bushakashatsi bwakozwe muri Gashyantare 2017, bwagaragaje ko umubare w’abakoresha WhatsApp ku Isi ugenda wiyongera umunsi ku wundi, dore ubu ababarirwa muri miliyari na miliyoni 200 bakoresha uru rubuga mu guhanahana amakuru atandukanye.


text:
Kanseri bayita indwara y’ikinyejana. Ni indwara ikomeye cyane kandi izahaza abantu iterwa no kwiyongera kudasanzwe k’uturemangingo twa kanseri tuba mu mubiri. N’ubwo ushobora kudahita umenya ko uyirwaye, ariko hari ibimenyetso bishobora kukuburira ko waba ugiye kurwara kanseri.
Nk’uko tubikesha ubushakashatsi bwakozwe n’umuryango mpuzamahanga wita ku buzima OMS (Organisation Mondiale de la Santé), Kanseri ni imwe mu ndwara zihitana abantu benshi ku isi.
Mu mwaka wa 2012 habaruwe miliyoni 8.2 z’abantu ku isi bapfuye bazize Kanseri zitandukanye. Kanseri kandi ifata ibice bitandukanye by’umubiri (udusabo tw’intanga ku bagabo, ibihaha, igifu, uruhu, amara, inkondo y’umura,…..).
Ngibi ibimenyetso 7 bya kanseri bishobora kukuburira:
1. Kugira ububabare bukabije ahantu runaka mu mubiri
Ubusanzwe umubiri ufata uturemangingo twa kanseri nk’udukoko twangiza umubiri. Niyo mpamvu iyo utwo turemangingo twa kanseri twiyongereye, urwungano rushinzwe kurinda umubiri rurakanguka rukohereza abasirikari kuri cya gice ndetse n’amaraso akahagera ari menshi. Ibyo rero bigatera hahantu ububabare ndetse n’ibara rigahinduka. Muri make twabigereranya nk’aho haba hari kubera imirwano. Igihe rero ubonye impinduka zidasanzwe, ni byiza kugana muganga.
2. Kurwara ibisebe ntibikire
Nubona ukomeretse, byaba byoroheje cyangwa bikomeye ariko ukabona igisebe kimaze igihe kinini nta gukira, ugomba kugira amakenga kuko bishobora kuzamo na kanseri. Ni ngombwa kandi kugira isuku iyo wakomeretse kugirango za mikorobi zitinjira mu mubiri zikakwangiza bikomeye.
3. Kubura ubushake bwo kurya (Loss of appetite)
Kugabanuka k’ubushake bwo kurya, bishobora guterwa n’impamvu nyinshi harimo na kanseri. Iyo kanseri itangiye kukugera amajanja, utangira kumva ibyo kurya utabishaka, ubushake bwo kurya rwose bukagabanuka. Ibyo biterwa n’uko Kanseri ihindura imikorere y’umubiri (metabolic changes).
4. Kugira ibibazo mu kwihagarika
Kugira ibibazo mu kwihagarika bishobora guterwa na kanseri y’uruhago cyangwa se iya Prositate.
Mu bishobora kuranga izi kanseri twavugamo:
5. Kuva amaraso mu buryo budasanzwe
Nko ku bagore cyangwa se abakobwa, kuva amaraso mu myanya ndangagitsina kandi batari mu mihango, ntibagomba kubifata nk’ibyoroshye kuko icyo ni kimwe mu bimenyetso bya kanseri y’inkondo y’umura. Kuva amaraso nanone mu mabere nabyo bishobora kuba ikimenyetso cya kanseri y’amabere.
6. Inkorora idakira
Akenshi inkorora ikunze gukurikirana no kurwara ibicurane ariko iyo ubona inkorora ikomeye cyane kandi ukabona imaze igihe kinini, jya ugira amakenga kuko ishobora kuba ikimenyetso cya kanseri y’ibihaha cyangwa se umuhogo. Nubona inkorora ikuzahaje ndetse ukabona imaze igihe kinini, gana umuganga kugira ngo harebwe impamvu yayo.
7. Guhinduka kw’ijwi
Ushobora kurwara inkorora, ugasarara ndetse n’ijwi rigahinduka ariko hari igihe ijwi rihinduka kandi nta mpamvu ndetse ukabona bimaze igihe kinini nta gukira. Uzagire amakenga kuko iki gishobora kuba ikimenyetso cya kanseri y’agace ko mu muhogo bita larynx.
Ibimenyetso bya kanseri ni byinshi kandi biratandukanye bitewe n’igice kanseri yibasiye. Ni ngombwa rero kugira amakenga iyo ubonye impinduka zidasanzwe mu mubiri wawe ndetse ukihutira kugana muganga kuko niwe wenyine wamenya impamvu y’izo mpinduka.
Wari uzi imiti myimerere yakurinda kanseri zitandukanye?
Akenshi abanyarwanda bajya kwa muganga ari uko bumva bababara gusa Kanseri ishobora gutangira gukura mu mubiri nta bubabare wumva. Ni byiza rero kwirinda ukoresheje imiti myimerere itagira ingaruka ku mubiri.
Ubu rero hano mu Rwanda habonetse iyo miti ikozwe mu bimera ifasha guhagarika kwiyongera kwa twa turemangingo twa kanseri mu mubiri. Ndetse no ku barwayi ba kanseri, iyo miti ibafasha kudakomeza gukwira mu bindi bice by’umubiri, kandi ikabagabanyiriza ububabare. Muri iyo miti twavugamo nka: Ginseng Rh Capsule, Ganoderma Plus Capsule, Cordyceps plus Capsules,...
Ukeneye iyi miti wagana aho Horaho Life ikorera mu nyubako yo kwa Rubangura muri etage ya 3, mu nyubako ya 302 cyangwa ukabahamagara kuri 0789433795/0726355630.


text:
Ngororero: abakangurambaga ba TUBIBAMAHORO bahawe ibikoresho
Abakangurambaga bahabwa ibikoresha
Tubibamahoro ni umwe mu bafatanyabikorwa b’akarere ka ngororero mwiterambere. Kuri uyu wa 18 ugushyingo yatanze ibikoresho ku bakangurambaga bayo muri ako karere. Muri byo harimo ibyo bifashisha mu murimo wabo wo gukangurira abaturage kwihutisha gahunda za Leta cyane cyane bagendeye ku ntego z’ikinyagihumbi kuko bimwe mubyo tubibamahoro yitaho harimo gahunda z’ubuzima, uburezi, amazi meza, ibikorwa remezo n’ubuhinzi, ikaba kandi yanabahaye ibikoresho bitanga ingufu z’amashanyarazi aturuka ku mirasire y’izuba.
Tubibamahoro ikorera mu turere twa Ngororero na Rutsiro two mu ntara y’iburengerazuba. Muri utwo turere ifitemo ibikorwa ikorana n’abaturage biri muri porogaramu eshatu zitandukanye: EDV(Ending Domestic Violence), aho batanga umusanzu mu kurwanya ihohoterwa kubana n’abagore mu mirenge ya nyange na ndaro yo mu karere ka Ngororero.
Hari kandi porogaramu yitwa SAFI(Volontary Saving Loan) ikorera mu mirenge ya Kageyo, Muhororo na Ngororero, ikaba ifasha abaturage bashyizwe mu cyiciro cy’ubutindi ku bwikuramo bakoresheje uburyo bwo kwizigamira, ndetse bakanabafasha kubona inguzanyo mu ma banki ku buryo kugera mu gushyingo uyu mwaka abaturage bari muri icyo kiciro bagera ku  bihumbi cumi na bitanu muri utwo turere bari bamaze kugera ku bwizigame bwa miliyoni ijana na cumi(110 000 000frw)  kandi banki ikaba ibakubira kabiri ayo bizigamye iyo bashatse inguzanyo.
Indi porogaramu ni iyitwa PPIMA yita kubirebana n’imiyoborere myiza, ikaba ikorera mu mirenge ya Nyange, Ndaro, Ngororero, Kavumu, Muhanda na Kabaya.
Ibikoresho byatanzwe na tubibamahoro kuri uyu wa gatanu byahawe abakangurambaga bo mu karere ka Ngororero bagera kuri 48, buri wese akaba yahawe ibikoresho byamashanyarazi bifite agaciro k’amafaranga ibihumbi magana abiri y’amanyarwanda(200 000frw) bakaba kandi banabanje kubahugura ku mikoresherezwe yabyo, ndetse babaha n’ ibikoresho by’ubukangurambaga birimo ibitabo, impapuro nini zo kwandikaho, n’ibindi.
Bwana Boniface Barishesha, wari uhagarariye tubibamahoro muri uwo muhango, yasabye ababihawe ko bagomba kubikoresha mu buryo bwo kwitezimbere ndetse no kuba urugero  ku bandi.
Umuyobozi ushinzwe imiyoborere myiza mu karere ka Ngororero ari nawe wari uhagarariye umuyobozi w’akarere muri uwo muhango, yashimiye tubibamahoro, ko nyuma y’inama yahuje abayobozi b’akarere n’abafatanyabikorwa mu ntangiro z’iki cyumweru aribo babimburiye abandi mu gushyira mubikorwa ibyo biyemeje, maze abasezeranya ubufatanye butaziguye.
Abaturage bahawe ibyo bikoresho bavuga ko bagiye kuva mwicuraburindi kuko babonye amashanyarazi, ngo bikaba bizabafasha gukora raporo zibikorwa byubukangurambaga neza kuko babona akanya kumugoroba.
Ernest Kalinganire.


text:
ISOMO RYA MBERE
Igitabo cy’Umuhanuzi Ezekiyeli (Ezk 33, 7-9)
Uhoraho ambwira iri jambo ati 7«Nawe rero mwana w’umuntu, nagushyiriyeho kuburira umuryango wa Israheli. Igihe uzaba wumvise ijambo rivuye mu kanwa kanjye, ujye ubaburira mu kigwi cyanjye. 8Ndamutse mbwiye umugome nti “Wa mugome we, ugiye gupfa”, naho wowe ntumuburire ngo ahindure imyifatire ye, uwo mugome azapfa azize ikosa rye, kandi ni wowe nzaryoza amaraso ye. 9Ariko nuramuka umuburiye ntazibukire imyifatire ye mibi ngo ahinduke, uwo mugome azapfa azize icyaha cye, naho wowe uzaba ukijije ubugingo bwawe.»
ZABURI (Zab 95 (94),1-2, 6-7b, 7d-8a.9)
Inyik/ Uyu munsi ntitugundirize umutima wacu,
ahubwo dutege amatwi ijwi ry’Uhoraho.
Nimuze tuvugirize impundu Uhoraho,
turirimbe Urutare rudukiza ;
tumuhinguke imbere tumurata,
tumuririmbire ibisingizo.
Nimwinjire duhine umugongo twuname,
dutere ivi imbere y’Uhoraho waturemye.
Kuko ari we Imana yacu,
naho twe tukaba imbaga yo mu rwuri rwe.
Iyaba uyu munsi mwakundaga mukumva ijwi rye !
Ntimugundirize umutima wanyu nko mu butayu,
aho abasekuruza banyu banyinjaga,
aho bangeragerezaga n’ubwo bari barabonye ibikorwa byanjye.
ISOMO RYA KABIRI
Ibaruwa Mutagatifu Pawulo Intumwa yandikiye Abanyaroma (Rom 13, 8-10)
Bavandimwe, 8ntihakagire uwo mubamo umwenda atari uwo gukundana. Kuko ukunda undi aba yujuje amategeko. 9Kuko kuvuga ngo «Ntuzasambane, ntuzice, ntuzibe, ntuzararikire ikibi» kimwe n’andi mategeko, yose akubiye muri iri jambo ngo «Uzakunde mugenzi wawe nkawe ubwawe.» 10Ukunda ntiyagirira mugenzi we inabi. Urukundo rero ni rwo rubumbye amategeko.
IBANGONDIRIMBO RIBANZIRIZA IVANJILI (2 Kor 5,19)
Alleluya Alleluya.
Imana yiyunze n’abantu muri Kristu,
yashyize mu minwa yacu amagambo yo kwiyunga.
Alleluya.
IVANJILI
+ Matayo (Mt 18, 15-20)
Muri icyo gihe, Yezu abwira abigishwa be ati 15«Umuvandimwe wawe naramuka acumuye, umusange maze umuhane mwiherereye. Nakumva uzaba ukijije uwo muvandimwe. 16Natakumva uzashake umuntu umwe cyangwa babiri, kugira ngo ibyo bikiranurwe n’abagabo babiri ucyangwa batatu. 17Niyanga kumva abo ngabo ubibwire ikoraniro. Niyanga kumva ikoraniro, abe akubereye nk’umunyamahanga n’umusoresha. 18Ndababwira ukuri : ibyo muzaba mwaboshye mu nsi byose bizabohwa no mu ijuru ; n’ibyo muzaba mwabohoye mu nsi bizabohorwa no mu ijuru. 19Byongeye kandi ndababwira ukuri : niba babiri muri mwe ku isi bashyize hamwe ngo bagire icyo basaba, bazagihabwa na Data uri mu ijuru. 20Koko iyo babiri cyangwa batatu bateraniye hamwe mu izina ryanjye, mba ndi aho hagati yabo.»


text:
Amakosa uzirinda mu gihitamo ikanzu y’umugeni
Ku munsi w’ubukwe ni umwe mu minsi ikomeye cyane mu buzima bwa muntu aho bisaba kwitegura bihagije cyane cyane ku bijyanye n’ikanzu y’umugeni usanag aba ariyo abantu bibandaho cyane kurnza abandi bose. Niyo mpamvu rero ugomba kwirinda amakosa akorwa na bamwe ugasanga bibihije umunsi w’amateka mu buzima bwabo.
Kwigana abandi : Mu gihitamo ikanzu y’umugeni ugomba kumenya ko buri wese agia umwambaro umubere bitewe nuko ateye. Ntugahitemo rero ikanzu ukurikije izigezweho ubonana abandi. Icyiza nuko wagira umwihariko kandi ukaba ujyanye nuko uteye.
Niba ufite mu gituza hanini uzirinde ikanzu igaragaza ibituza kuko birushaho kukugira munini. Niba uri umuntu munini hose ujye wirinda ikanzu zitaratse cyane. Uramutse uhisemo kwambara ikanzu itaratse ujye utoranya zimwe ziba zifashe kuri taye zigataraka hasi ku maguru gusa.
Irinde kwambara imyenda ikabije kuba sexy : Nibyo ku munsi w’ubukwe ugomba kugaragara neza ariko na none ubukwe butandukanye n’ibindi birori. Irinde ikanzu igaragaza amabere, umugongo wose n’ibindi ubona byagakwiye kwambarwa mu bindi birori.
Irinde kurebera ku mafoto y’abandi : Hari na none abantu usanga iyo bri hafi gukora bibanda ku mafoto y’abandi bakoze ubukwe ngo barebe uko bari babarewe bizabafashe guhitamo ikanzu. Akenshi ku mafoto baba barahisemo ameza kurusha andi ugasanga wowe ikanzu uhisemo itazakubera ku mafoto yose.
Kwihitiramo wenyine : Ntabwo ari byiza kwihererana akazi ko guhitamo ikanzu uzambara ku munsi w’ubukwe bwawe. Shaka abanu bake ugisha inama kandi ubibabaze ugifite umwanya wo guhitamo amatariki yo kwitegura ataragera.
Guhitamo amabara y’abakobwa bakwambariye atanyana n’umweru : Ikanzu y’umugeni iba ari umweru kandi ikaba ikeneye kujyana n’amabara amwe namwe kugirango birusheho gusa neza. Mu guhitiramo ibara ry’abakobwa bakwambariye, ujye wirinda ibara ritajyana n’umweru ariko na none wirinde ibara riburizamo umweru kuko umugeni agomba kuba agaragara cyane kurusha abamwambariye.
Irinde gutumiza kuri internet ikanzu uzambara : kuri ubu aho abantu bashobora kugur aibintu bakoresheje internet usanga n’abagni baguriraho amakanzu. Hari ubwo utumaho ikanzu ugasanga uko wayibonye ku ifoto ariko imeze neza nkuko ubyifuza. Icyiza wahitamo aho ushobora kugera ukayireba n’amaso.
Ibindi wamenya :
Iirinde kwambara inkweto ku munsi w’ubukwe nyirizina. Icyiza nuko wabaawarazambayeho waritoje kuzigenderamo mbere. Fata umwanya ujye ubyitoreza mu nzu, umanuke escalier, wumve ko zimeze neza.
Irinde amabijoux menshi : Ku munsi w’ubukwe ntabwo ari byiza ko wambara amabijoux menshi. Umugeni agomba kugaragara nk’umuntu ucishije make ariko usa neza.
Ngibyo ibyo uzirinda mu guhitamo ikanzu y’umugeni bikazakurinda kwicuza amahitamo wagize nyuma y’ubukwe.
Gracieuse Uwadata


text:
Inanasi ni urubuto rukunzwe na benshi kandi ruhingwa henshi mu Rwanda cyane cyane mu duce tw’Amajyaruguru,Uburasirazuba,amajyepfo ndetse n’igice kimwe cy’Uburengerazuba bw’u Rwanda. Kuba inanasi ihingwa mu duce twinshi tw’igihugu,ni ngombwa ko abahinzi bayo bamenya neza uko ihingwa,aho ikunda n’uko babigenza ngo babone umusaruro mwiza.
Ubusanzwe igihingwa cy’inanasi cyakomotse mu turere dushyuha twa Amerika y’epfo. Mu bihugu bya Brazil,Parague,Perou,Colombia,Argentine,Venezuwela aho yagiye iboneka mu bihe bya kera yarimejeje nk’uko tubikesha igitabo cya MINAGRI “Imfashanyigisho ku buhinzi bwa Kamaramasenge,inanasi na Marakuja” ku ipaji yacyo ya 29.
Nk’uko bigaragazwa n’aho inanasi yakomotse,hiyongereyeho n’iby’ubushakashatsi bwagiye bukora mu rwego rw’isi,nk’uko igitabo gikomeza kibyerekana ku ipaji yacyo ya 31,inanasi ntizitanga umusaruro umwe ahabonetse hose,niyo mpamvu hagomba ubwitonzi kugira ngo umenye ahaberanye n’iki gihingwa. Ku bw’iyo mpamvu, hari ibigomba kwibandwaho cyane mu kuyihinga nk’ubutaka ,ibipimo by’ubushyuhe n’ubukonje,ibipimo by’imvura,umuyaga n’ubutumburuke bw’imisozi.
Ibigendanye n’ ubutaka
Nubwo inanasi ikunda unutaka bukize ku myunyu ngugu,ibituma umusaruro uba mwiza ni ubusharire bw’ubutaka n’imiterere yabwo. Ubusharire bwiza ni unbury hagati ya pH4.5 na 5.5 ntiburenga 6. Aha niho indwara z’inanasi zandura zivuye mu butaka ziba nkeya n’umusaruro ukaba mwiza cyane. Ku birebana n’imiterere y’ubutaka ,inanasi year neza mu butaka bworoshye,buseseka,buhitisha amazi n’umwuka,mbese ubutaka bw’imvange y’umucanga n’ibumba.
Nta na rimwe umuhinzi agomba gutera inanasi mu butaka bumatira kuko butinjiramo umwuka cyangwa ngo buhitishe amazi. Ni ngombwa kuba butarekamo amazi kandi butarimo amabuye.Ubutaka buhingwamo inanasi bugomba kandi kuba buhinze neza,kandi ku birebana n’imyunyu,inanasi ikunda cyane ubutaka bukize kuri Azote,Potasiyumu ariko hakabamo na Manyeziyumu na Fosifore biringaniye.
Umunyu wa Feri nawo ni ngombwa ko uboneka mu butaka kugira ngo inanasi ishobore kuvoma indi myunyu yo mu butaka. Ni ngombwa ko uwo munyu igihingwa gihita kiwukoresha ku buryo bworoshye.
Ibigendanye n’ubushyuhe
Inanasi ntiyera neza mu turere tw’imisozi miremire. Ikunda uturere dushyuha kandi tugwamo imvura ihagije itari nyinshi.Ibipimo by’ubushyuhe biberanye n’inanasi ni ubushyuhe mpuzandengo buri hagati ya 240c na 270c. Munsi y’ubushyuhe bwa dogere 20 mu mwaka,inanasi ntikura vuba,iba ntoya ndetse n’igipande kiribwa cy’inanasi kigasharira.Naho iyo ubushuhe burenze 270C ,ubwiza bw’urubuto buragabanuka cyane maze hakera inanasi y’umuhondo isharira.
Ibigendanye n’imvura
Inanasi zera ahantu hagwa imvura ingana na mm 1000 kugera kuri mm 1500 mu mwaka,ariko ikagomba kuba igabanije neza mu mezi y’umwaka. Nta na rimwe inanasi zihingwa ahantu hareka amazi.Inanasi ni igihingwa kihanganira ibihe by’izuba birebire kubera itutubikana ritaba ryinshi kubera ko amababi afata umwuka wa Gaz carbonique nijoro,naho ku manywa utwenge mpumekero tukaba dufunze.
Inanasi kandi ifite ubushobozi bwo kubika amazi mu nsigarira z’amababi no gukoresha imvura nkeya ndetse n’urume. Iyo imvura igabanije neza mu mezi y’umwaka ni ngombwa kuzivomerera aho bishobora cyangwa kuyobora amazi mu murima mu mezi atagwamo imvura kugira ngo hazaboneke umusaruro mwiza.
Ibijyanye n’izuba
Inanasi zikenera ibabira ry’izuba kugira ngo zitange umusaruro utubutse,ariko urubuto ruri hafi yo kwera rwicwa n’ibabira ry’izuba bigatuma uburyohe bwarwo bugabanuka,niyo mpamvu imbuto zigomba gutwikirwa n’utwatsi duke.
Ku kirebana n’ubutumburuke
Nk’uko byavuzwe haruguru,inanasi ntizera ahantu hakonja ni ukuvuga mu misozi miremire,nyamara ntibinemewe na gato kuzihinga ahantu hafite ubutumburuke buri munsi ya Metero 600 n’ubutumburuke buri hejuru ya metero 1800. Ku bahinzi,ni ngombwa kumenya neza igihinga muhinga,aho kera n’uko mwabigenza ngo gitange umusaruro mwiza.
hifashishijwe :fr.wikipedia.org
www.unctad.info
www.gerbeaud.com
Imfashanyigisho ku buhinzi bwa Kamaramasenge,inanasi na Marakuja” ku ipaji yacyo ya 29
Muhinzi menya uko wahinga inanasi
Shyiraho Igitekerezo!
Subscribe to: Post Comments (Atom)


text:
GISAGARA: IMIHIGO Y’AKARERE YABAYE IGISUBIZO KU BIBAZO BY’ABATURAGE
Abaturage b’akarere ka Gisagara baratangaza ko gahunda y’imihigo imaze kubageza kuri byinshi byiza ndetse bamwe bakaba babona yarashyiriweho kuba igisubizo cy’ibibazo byabo. Ubuyobozi bw’aka karere nabwo buvuga ko ibikorwa by’imihigo nta bandi byashyiriweho usibye abaturage kuko ibikorwa mu karere n’ubundi si iby’abakozi n’ibyarubanda.
Imihigo ishyirwaho mu nzego zitandukanye yaba igenda igirira akamaro abaturage b’aka karere ka Gisagara nk’uko babivuga kuko ngo iyo ibyiyemejwe bigezweho abaturage nibo babona umusaruro. Aha ngo baravuga bahereye ku ngero nyinshi zigaragara, haba mu mibereho myiza haba mu buhinzi, mu bikorwa by’iterambere aho bigishijwe gusoma no kwandika ari benshi umubare wiyemejwe ukagerwaho, mu buhinzi bejeje ibigori bahinga n’imyumbati myinshi bategerejemo umusaruro utubutse ndetse bakaba baragejejweho amazi meza henshi ndetse n’umuriro w’amashanyarazi ukaba warageze mu mirenge myinshi bakaba batangiye kuwuyobora mu ngo zabo.
Ibi ngo ni ibikorwa byinshi akarere kagenda gahiga maze kakabigeraho bikaza bifasha mbere na mbere abaturage bisanze haba mu myumvire cyangwa mu mibereho.
Jean Paul MINANI ni umucuruzi mu murenge wa mamba, avuga ko igikorwa cyo gushyira amashanyarazi mu murenge atuyemo kigiye gutuma ubucuruzi bwe butera imbere kurshaho kuko agiye kongera amasaha yo gukora ku mugoroba ndetse akanagura ibikorwa akurikije ibikenewe n’abaturage bigomba umuriro.
Aragira ati “Ibi bikorwa by’iterambere bigenda bizanwa bidufitiye akamaro twebwe abaturage, jyewe ku bw’umwihariko mbona ko ubuzima bwanjye bugenda buhinduka, imikorere yanjye ikarushaho kuba myiza kuko ubu binyorohera kujya kurangura kuko imihanda yakozwe ndetse aho bazaniye umuriro w’amashanyarazi nkaba ngiye kujya nkora cyane kurushaho kuko nzongera amasaha ya nimugoroba ndetse nkajya nsharija na za terefoni z’abantu batarabasha kugeza umuriro iwabo byasabaga ko bakora ingendo ndende basha umuriroâ€
Abaturage bavuga ko iyi gahunda y’imihigo kandi yakanguye ubwenge bwabo uyu munsi kubera ibyo bigishwa murwego rwo kugera ku mibereho myiza bakaba bamaze kumenya gaciro ko kujya kwa muganga bakivuza kandi mbere barajyaga kwa magendu kubera kudasobanukirwa ndetse bamwe bakanahagwa.
Abandi nabo bakavuga ko bigishijwe kubana neza mbere ingo zabo zarahoragamo umwiryane, ndetse abagabo bamwe bakumva ko umugore atari igikoresho nk’uko babyumvaga mbere ubu bakaba baramenye kubaha umwanya ubakwiye mu muryango. Ibi rero bikaba biva muri gahunda zitandukanye zigisha uburinganire n’ubusugire bw’ingo nk’uko abaturage babivuga izi gahunda nazo zikaba ziza mu mihigo akarere kari gafite bavuga ko n’ubwo waba utaragezweho neza ariko wagize icyo ukora kigaragara.
Umuyobozi w’aka karere Leandre KAREKEZI avuga ko iyi gahunda y’imihigo itashyiriweho abayobozi cyane ko abayobozi batabaho abaturage badahari, bivuga ko rero ibikorwa by’imihigo ari iby’abaturage bigamije kuzamura imibereho yabo kandi bigakorerwa ahagaragara kuko nyine aribo bigenewe, aricyo gituma abayobozi batakiba mu biro gusa ahubwo bamanuka bakajya n’aho ibikorwa bikorerwa kugirango koko bakorane ibyo bikorwa n’abo bigenewe.
Aragira ati “Ibikorwa byose bikorwa mu karere bigenewe abaturage, mu kubishyira mu bikorwa rero tugomba gushyiramo imbaraga zose dufite kugirango bitunganire banyirabyo. Turi abakozi b’abaturage b’akarere ntabwo twabaho nk’abayobozi nabo batariho kuko nyine aribo dukoreraâ€
Nk’uko bigaragara mu nzego zitandukanye abaturage nabo bakabihamya, ubuzima bwabo bugenda buhinduka bakagerageza kugendana n’iterambere hakurikijwe uko bagenda barigezwaho.


text:
Kayonza: Abanyamabanga nshingwabikorwa b’utugari bari mu itorero ry’igihugu
Abanyamabanga nshingwabikorwa b’utugari twose tugize akarere ka Kayonza kuva kuri uyu wa gatatu bari mu itorero ry’igihugu. Bamwe muri abo banyamabanga nshingwabikorwa ngo bari basanzwe baranyuze mu itorero ry’igihugu, ariko batarariciyemo nk’abayobozi, iyo ikaba ari yo mpamvu byabaye ngombwa ko bose bajya mu itorero.
Umukozi w’akarere ka Kayonza ushinzwe imiyoborere myiza, Rodrigue Nzayizera, avuga ko inshingano z’abanyamabanga nshingwabikorwa b’utugari zizaba zuzuzwa n’abashinzwe imibereho myiza y’abaturage muri buri kagari mu gihe cy’ibyumweru bibiri iryo itorero rizamara.
Itorero ry’igihugu, ni bumwe mu buryo bwifashishwa na leta y’ubumwe bw’abanyarwanda mu rwego rwo kwigisha abanyarwanda amasomo y’imibereho mboneragihugu, bakigishwa za kirazira n’indangagaciro zikwiye kuranga umunyarwanda nyawe gukunda igihugu, kwiteza imbere n’ibindi.
Mu itorero kandi hanigishwa amateka yaranze u Rwanda kuva mbere na nyuma y’umwaduko w’abazungu, mu gihe cya Jenoside yakorewe Abatutsi mu 1994 ndetse na nyuma ya yo, kugira ngo abanyarwanda bagire ishusho rusange y’inkomoko y’amacakubiri yaranze u Rwanda akaza no gutuma habaho Jenoside yakorewe Abatutsi mu 1994.


text:
Shyirambere Theophile, ukuriye imirimo yo kubaka iryo soko riri ku mupaka wa Cyanika muri Burera, avuga ko imirimo isigaye ari micye cyane.
Agira ati “Dukurikije ibyo tumaze gukora naho tugeze, ngira ngo ubu turi ku kigero cya 80% kuko urebye ibyo dusigaje ni 20%. Tukaba dusigaje amezi abiri imbere kugira ngo turangize kuko tuzaritanga mu kwezi kwa kane (2017).”
Iyi ni inkuru ni nziza ku Banya-Burera batandukanye barimo abacuruzi n’abandi baturage bavuga ko bari basanzwe bajya kurangura cyangwa guhaha muri Uganda.
Bahamya ko mu gihe iryo soko mpuzamahanga rizaba ryuzuye, bazaba babonye ahantu hafi bakura ibucuruzwa n’ibiribwa bitandukanye; nk’uko Izabayo Emmanuel, abisobanura.
Agira ati “Niryuzura rizadufasha kubera ko urabona ibintu byaturukaga mu Buganda kugira ngo bigere iyo mu Gahunga cyangwa se mu Rugarama byabasabaga ubwikorezi.
None urumva ko isoko niritangira tuzajya duhurira hagati natwe tuzanye ibyacu tugahahirana, bizaba ari byiza cyane.”
Umuyobozi w’Akarere ka Burera, Uwambajemariya Florence asobanura ko muri iryo soko, abacuruzi batangiye kuguramo imigabane.
Agira ati “Ubu abacuruzi bose bo mu Karere ka Burera barangije kwishyiriraho sosiyete y’ishoramari, kandi iyi sosiyete y’ishoramari abacuruzi batangiye kuguramo imigabane.
Bivuga ko iri soko ari bo bazaryicungira kandi batangiye na gahunda nziza yo gucunga iri soko ryabo.”
Imirimo yo kubaka isoko mpuzamahanga rya Cyanika yatangiye ku itariki ya 24 Gashyantare 2016.
Igishushanyo mbonera cy’iryo soko kigaragaraza ko rigizwe n’inzu ndende y’ubucuruzi y’amagorofa atatu, hakiyongeraho ububiko bw’ibicuruzwa ndetse n’isoko ryo hanze ritwikiriye.
Ibyo byose bigomba kubakwa ku butaka bungana na hegitari ebyiri. Bizuzura bitwaye Miliyari imwe na Miliyoni zirenga 500RWf.
Iryo soko ryubatswe mu rwego rwo guteza imbere ubucuruzi bwambukiranya imipaka, kuko ubusanzwe ku mupaka wa Cyanika nta mazu y’ubucuruzi akomeye ahabarizwa.
Ibyo byose bizafasha abacuruzi bakoresha umupaka wa Cyanika kurangurira hafi.
Ikindi ni uko umupaka wa Cyanika uhoraho urujya n’uruza rw’abantu baba Abanyarwanda, Abagande ndetse n’abaturage bo muri Repubulika Iharanira Demokrasi ya Congo.
Isoko mpuzamahanga rya Cyanika ryagombaga gutangira kubakwa mu mwaka wa 2013 ariko ntibyakunda kuko habuze amafaranga yo kuryubaka ndetse n’inyigo yaryo yaje gusubirwamo.


text:
Kirehe: Nyanama y’akarere irishimira ibyagezweho muri manda ishoje
Inama isanzwe ya Njyanama y’akarere irangiza igihembwe cya 2 cy’umwaka 2015/2016 yateranye kuwa14/01/2016 abagize njyanama bishimira ibyo bagezeho muri manda y’imyaka itanu bashoje.
Rwagasana Ernest, Perezida wa Njyanama y’akarere yavuze ko manda y’imyaka itanu Njyanama ishoje hakozwe byinshi mu iterambere ry’akarere.
Ati “kuvuga ibyo twakoze aka kanya ntibyoroshye kuko ni byinshi,turi gutegura n’igitabo tuzahanahana ho ibitekerezo kikazamurikwa dusoza manda, kizaba gikubiyemo ibyo twakoze k’uburyo Njyanama nshya na Nyobozi y’akarere bashobora kuzacyifashishaâ€.
Yakomeje avuga ko muri manda barangije bazize akarere kameze neza kuko bakoze neza inshingano zabo.
Ati“akarere tugasize mu nzira nziza, mu rwego rw’ubukungu mu mibereho myiza y’abaturage mu imiyoborere myiza hari byinshi byakozwe hari ibikorwa remezo nk’imihanda amashuri hari ibikorwa by’ubuhinzi, uburezi,ubuzima n’ibindiâ€.
Avuga ko nta kintu bicuza ko kitagezweho kuri manda yabo nubwo ntawakora byose icyarimwe ngo abirangize.
Ati“ntacyo twicuza ko kitagezweho kandi ntawakorera ibintu rimwe, gusa Kirehe ni akarere keza kandi tugasize heza ku buryo Njyanama izajyaho itazigera igira ikibazo kuko izakomereza ku byo dusize nta kintu twumva dufitiye ipfunwe ko kitagezweho akazi twagakoze uko bikwiyeâ€.
Iyo nama yasuzumiwemo ibibazo bitandukanye bimwe bikaba ibibazo by’ubutaka bijyanye no kudahabwa ingurane k’ubutaka bw’abaturage bwubatswemo ibikorwa remeza by’akarere ndetse n’ibindi bijyanye no gukurikirana abanyereza ibya Leta.
Ibindi bibazo byibanzweho ni ibijyanye no gusuzuma aho imihigo igeze ishyirwa mu bikorwa nk’igikorwa cyo Kubaka isoko rya Rusumo(Closs border market) kikiri inyuma.
Hari n’urwibutso rwa Nyarubuye rwahizwe kuzaba rwuzuye muri Mata n’ibindi bikorwa by’ubuzima bijyanye n’isuku mu baturage, gutanga ubwishingizi mu kwivuza aho akarere kari kuri 89% kakaba kivuza kugera muri Gashyantare kari ku 100% ubu kakaba k’umwanya wa Gatatu mu gihugu nyuma ya Kamonyi na Gakenke.
Njyanama y’akarere ishoje manda y’imyaka itanu ahategerejwe amatora ashyiraho manda nshya.
Urangije manda muri Njyanama aba yemerewe kongera kwiyamamaza yagirirwa icyizere agatorwa agakomeza muri manda ikurikira.


text:
20 UGUSHYINGO 2013
ARUMENIYA
Arumeniya yafunguye imfungwa zose z’Abahamya ba Yehova
YEREVAN, Arumeniya—Ku itariki ya 12 Ugushyingo 2013, leta ya Arumeniya yafunguye imfungwa z’Abahamya ba Yehova 14 zari zisigaye, zari zarafunzwe zizira kwanga kujya mu gisirikare. Kuva ku itariki ya 8 Ukwakira 2013, hamaze gufungurwa Abahamya ba Yehova 28 bari bafunzwe bazira ko umutimanama utabemerera gukora imirimo ya gisirikare. Mu gihe cy’imyaka 20 ishize, Arumeniya yafunze Abahamya basaga 450 bazira ko umutimanama utabemerera gukora imirimo ya gisirikare. Icyakora kuba yarafunguye abo Bahamya bose bigaragaza ko ubu itakirengera uburenganzira bwabo. Ku ncuro ya mbere kuva mu mwaka wa 1993, nta Muhamya wa Yehova n’umwe usigaye muri gereza ya Arumeniya, azira ko umutimanama utamwemerera gukora imirimo ya gisirikare.
Mbere y’uko Arumeniya ifungura Abahamya ku itariki ya 12 Ugushyingo, yari yarafunguye Abahamya umunani ku itariki ya 8 n’iya 9 Ukwakira ishingiye ku mbabazi zatanzwe zo kubagabanyiriza amezi atandatu ku gifungo bari barakatiwe. Abandi batandatu bafunguwe ku itariki ya 24 Ukwakira. Abo uko ari batandatu ni bo ba mbere bungukiwe n’itegeko ryakorewe ubugororangingo ku itariki ya 8 Kamena 2013, rigena imirimo ya gisivili isimbura iya gisirikare muri Arumeniya. Iryo tegeko ryemerera abantu umutimanama utemerera gukora imirimo ya gisirikare gusaba ko bahabwa imirimo ya gisivili itagenzurwa n’abasirikare, aho gufungwa.
Abahamya basaga 90 basabye gukora iyo mirimo. Ku itariki ya 23 Ukwakira n’iya 12 Ugushyingo 2013, komisiyo ishinzwe icyo kibazo yongeye gusuzuma icyifuzo cy’Abahamya 71 kandi ibemerera ibyo basabaga. Iyo komisiyo yanavuze ko yari gusuzuma bidatinze ibindi bibazo by’abari basigaye muri gereza.
David A. Semonian, akaba ari umuvugizi w’Abahamya ba Yehova ku cyicaro gikuru i New York, yagize ati “tunejejwe cyane n’uko leta ya Arumeniya yafunguye urwo rubyiruko no kuba icyo kibazo cyari kimaze igihe kirekire cyarakemutse.”
Ushinzwe amakuru:
Ku rwego mpuzamahanga: David A. Semonian, wo mu rwego rushinzwe amakuru, tel. +1 718 560 5000
Muri Arumeniya: Tigran Harutyunyan, tel. +374 93 900 482


text:
Umwana w’imyaka 6 y’amavuko witwa Kevin Morais yitabye Imana ashaka kwigana ibyo spiderman akora muri filimi aho ashobora gusimbuka kuva kunzu imwe ajya kuyindi akoresheje ubugenge bwa film.
Nyina umubyara ariwe Maria n’amarira menshi yavuzeko ubwo yari yicaye muri saloon yagiye kumva akumva ikintu kituye hasi yahamagara umwana we akumva ntiyitabye akirukanka ajya kureba agasanga n’umwana we ariko umwuka wamaze kumushiramo.
"Twari dutuye muri etage ya 3, Kevin namusize mu cyumba kiwe njya muri saloon ariko sinari nibutse kureba ko idirishya ridafunze neza, kubera ukuntu yakundaga filimi ya spiderman burigihe yahoraga ashaka kumwigana ariko agasimbuka ahantu horoheje yanavunika ntibibe aribintu bikaze.
Kuruwo munsi bwo Kevin yarasimbutse azingo ari bukora nkibyo spiderman akora mu ma filimi ariko kubwa mahirwe make n’ubwenge bwe buke nk’umwana ntiyabashije kurusimbuka, njyewe ubwo numvaga ikintu kituye hasi umutima wanjye warikanze cyane ndamutekereza muhamagaye ngo numve nsanga ntiyitaba nirukankiye kujya kumureba nsanga yasimbukiye mu idirishya yaguye hasi amaraso yuzuye mu muhanda, nahamagaye abatabazi ngo zimujyeze kwa muganga ariko biba ibyubusa kuko umwuka wa kevin wari washize."
Umwana w'Imyaka 6 Yapfuye Azira Kwigana Gukora Ibyo Spiderman Akora muri za Film
Labels: utuntu n'utundi


text:
Ngezahayo Alphonse w’imyaka 37 amaranye imyaka 13 n’umugore we Uwantege Odette yashatse mu mwaka wa 2004, bakaba bafitanye abana batanu aho bubatse mu muduguda wa Kigarama, akagari ka Kibinja, Umurenge wa Busasamana ho mu Karere ka Nyanza.
Avuga ko yamaze imyaka igera ku icyenda ahohotera umugore we mu buryo atari azi, kuko buri gihe yumvaga ko ari we wenyine ugomba kugira ijambo rya nyuma ku byemezo byafatirwaga mu rugo, akirengagiza uburenganzira bw’ umugore we, avuga ko yamufataga nk’ umukozi mu rugo.
“Nabanaga n’umugore wanjye ariko nkamukorera ihohotera ku buryo ntari mbizi. Wasangaga umutungo w’urugo narawikubiraga nkiyumva ko ndi umutware w’urugo mbese ko ari njye ufite ijambo ryose ryo mu rugo. Amafaranga, imyaka twejeje byose numvaga ko ari jye ugomba kubigenzura, ibyo kumva ko umugore afite ijambo mu mutwe wanjye ntibyari bindimo”.
Akomeza ati “mu myaka igera ku icyenda namaze nkorera ihohotera ku mugore wanjye, numvaga ko ari njye uyobora urugo nta wugomba kumvuguruza ku byemezo nafataga, mbese ari njye ufite ijambo rya mbere n’ irya nyuma mu rugo. Muri icyo gihe numvaga ko umutungo nuwugenga, umugore we namufataga nk’umukozi mu rugo, uretse ko n’umukozi na we hari uburyo yubahwa”.
Kuri Ngezahayo, ngo ntiyabonaga impamvu yabanza kubwira umugore we ko agiye kugurisha itungo cyangwa gukora ikindi kintu cyose, yewe n’amafaranga arivuyemo akayakoresha icyo ashatse.
Ati, “iyo namaraga kubona amafaranga mu byo nagurishije sinatangwaga mu kabari, mu kabyiniro, no mu ma filime, ubwo umugore yabaza amafaranga, amakibirane agatangira ubwo”
Ikibazo cyakundaga kuvuka iyo Ngezahayo yabaga atashye ati, “twashoboraga gushwana iyo yatangiraga kubaza amafaranga yavuye mu byagurishijwe ubwo ngaheraho nkubita, kumuhohotera bigatangira ubwo, ndetse n’abaturanyi bagahurura. Abana na bo wasangaga bababyeho mu buzima bubi”.
Avuga ko hari gihe umugore yamubazaga amafaranga yo guhaha, n’ayo gukemura ibibazo byo mu rugo umugabo akamusubiza ko ari aye ku giti cye, ko nta ruhare na ruto umugore ayafiteho, ku buryo yumvaga ko niba akeneye ayo gukoresha mu rugo agomba kujya kuyazana iwabo.
“Siniyumvishaga uburyo umugore ashaka ku mafaranga nitaga ayanjye nkagera n’aho mubwira ngo ajye gushaka aye, kandi ibyo byose nkabimubwira nirengagije ko na bwo wasangaga habaye imvururu mu gihe nsanze hari imirimo itatunganyijwe mu rugo”.
Aba bombi batangiye kubana mu buryo butemewe n’amategeko, nyuma baza gusezerana ku murenge mu mwaka wa 2010 ndetse no mu kiliziya muri 2011, Ngezahayo amaze kuzinukwa ibyo guhohotera umugore we.
Ngezahayo yatangiye guhindura imyitwarire nyuma yo kwitabira amahugurwa ku bijyanye n’ihohoterwa muri 2010, yatangwaga n’Umuryango w’abagabo uharanira guteza imbere ihame ry’uburinganire no kurwanya ihohoterwa rishingiye ku gitsina (RWAMREC), guhera ubwo atangira kugenda yumva neza ihohotera yakoreraga umugore we adasize n’abana n’ingaruka zaryo.
Ati, “Najyanaga n’umugore wanjye mu mahugurwa, twigishwa uburyo butandukanye ihohoterwa rishobora gukorwamo, ku buryo natungurwaga n’uko amasomo twahabwaga n’ibintu byavugwagamo wagiraga ngo hari umuntu wababwiye ibibera iwanjye byose uhereye ku murongo kuva isomo ritangiye kugeza rirangiye nkumva ibyavugwagamo ni ibyaberaga iwanjye gusa”.
Ubu Ngezahayo abanye neza n’ umuryango we ku buryo n’abaturage bamubonyemo umuntu w’icyitegererezo bitewe n’ukuntu yahindutse bamutorera kuyobora umudugudu wabo, umwanya amazeho imyaka itatu.
Ubufatanye bwabo bwabagejeje kuri byinshi kuko ubu Ngezahayo n’umuryango we batuye mu nzu yabo bwite nyuma y’ imyaka icyenda bari bamaze mu bukode, hakiyongeraho ndetse isambu igaragara, byose babonye nyuma yo kumva ko bagomba gushyira hamwe.
Ati, “kuva twatangira gushyira hamwe, twarakoze dushakisha amafaranga twiguriramo inzu yacu nyuma y’ imyaka itari mike twari tumaze dukodesha. Ubu noneho nitwe turimo kwigisha abandi ibijyanye no kurwanya ihohoterwa, aho ubu tuzenguruka mu ngo dukeka ko zitabanye neza tubashishikariza gushyira hamwe kandi byagiye bitanga umusaruro”
Ngezahayo avuga ko ihohoterwa rigihari ariko agakangurira abantu bose gutahiriza umugozi umwe bakarwanya ihohoterwa iryo aro ryo ryose kuko ridindiza ubukungu mu ngo zabo n’ubw’igihugu muri rusange.
Mu gihe hakomeje igikorwa cy’iminsi 16 yo kwamagana ihohoterwa rikorerwa abagore n’abakobwa cyatangiye mu cyumweru gisize, Umuyobozi w’Akarere ka Nyanza Ntazinda Erasme yavuze ko abaturage bakwiye kwihutira kumenyesha ubuyobozi aho babonye hakorerwa ihohoterwa mu rwego rwo kurihashya.
Ati,”ikibangamiye uburenganzira bw’umuntu kiba ari igikorwa cy’ihohoterwa. Buri wese akwiye kuba ijisho rya mugenzi we, ubonye aho ririmo gukorwa akabimenyesha inzego z’ubuyobozi cyangwa iz’umutekano hakiri kare kuko dusanga ari ikibazo gikwiye guhagurukirwa kurushaho”